Jerusalem antautuu briteille vuonna 1917, ja sen merkiksi kaupungin pormestari heiluttaa valkoista lippua.
**Valkoinen lippu** tunnetaan etenkin sodankäynnissä antautumisen merkkinä heilutettavana lippuna. Myös vihollista lähestyvät aseettomat neuvottelijat kantavat perinteisesti valkoista lippua. Sodankäynnin sääntöjen mukaan valkoisen lipun kanssa kulkevia henkilöitä kohti ei saa avata tulta, eivätkä he saa itse avata tulta. Valkoista lippua on historian aikana käytetty myös sotalippuna, ja nykyisin sitä käytetään merkkilippuna etenkin moottoriurheilussa.

Antautumisen ja neuvotteluiden lippu
------------------------------------

Varhaisimmat maininnat valkoisen lipun käytöstä antautumisessa ovat Kiinasta Han-dynastian ajalta (25 – 220 jaa.) ja Roomasta Tacitukselta teoksesta *Historiae* (109 jaa.), jossa viitataan Vitelliuksen ja Vespasianuksen väliseen sotaan 69 jaa. Valkoinen väri valittiin antautumisen merkiksi luultavasti siksi että sitä oli helpoimmin saatavilla ja koska se erottui hyvin niin maastosta kuin värikkäistä sotalipuistakin.

Eri maiden laeissa valkoinen lippu mainitaan antautumisen merkkinä luultavasti vain Italiassa. Vuoden 1907 maasodan lakeja koskevan Haagin sopimuksen artikla 32 mainitsee valkoisen lipun käytöstä tulitauon merkkinä sellaisissa tilanteissa, joissa jokin sodan osapuoli haluaa aloittaa neuvottelut. Sopimuksen mukaan valkoista lippua kantavalla neuvottelijalla sekä hänen seurueeseensa kuuluvalla tulkilla, lipunkantajalla ja sotilassoittajalla on oikeus loukkaamattomuuteen.

Ranskan sotalippu
-----------------

Ranskalaiset sotalaivat liputtavat valkoisilla lipuilla vuonna 1779 Martiniquella.
1600-luvun uskonsodissa valkoinen lippu edusti puhtautta ja oli kuninkaallisen vallan tunnus. Siksi myös Ranskan rykmenttien ja Ranskan kuninkaallisen laivaston liput olivat usein valkoisia. Vuonna 1661 valkoisesta lipusta tehtiin Ranskan kuninkaallisen laivaston virallinen lippu käytettäväksi myös rannikkolinnakkeissa ja siirtokunnissa kuten Quebecissä. Sitä käytettiin sen vuoksi myös sotalippuna aina vuoteen 1790 saakka.

Umayyad-dynastia
----------------

Syyrian Umaijad-dynastia (661–750) käytti valkoista lippua tunnuksenaan useiden vuosien ajan.

Taliban
-------

Afganistanin Taliban-liike käytti valkoista lippua tunnuksenaan vuosina 1996–1997 vallattuaan Afganistanin pääkaupungin Kabulin. Sen jälkeen siihen lisättiin mustalla kirjoitettu uskontunnustus.

Urheilussa
----------

Valkoista lippua heilutetaan Atlantassa varoittamassa hitaasta autosta radalla
Yhdysvaltain moottoriurheilussa kuten IRL:ssä ja NASCARissa valkoinen lippu voi kertoa viimeisen kierroksen alkaneen. Formula 1 -kilpailussa valkoinen lippu varoittaa hitaasta autosta radalla. Yhdysvaltalaisessa rata-autoilussa valkoinen lippu voi merkitä hidasta autoa tai toimitsijoiden autoa radalla. Joissain autosarjoissa valkoista lippua näytetään harjoitusten tai aika-ajojen ensimmäisellä kierroksella kaikilla käytössä olevilla lippupisteillä.

Yleisurheilun kenttälajeissa valkoinen lippu on hyväksytyn suorituksen merkki.

Lähteet
-------

1. 1 2 3  Brendan Koerner: Why Do Surrendering Soldiers Wave White Flags? Slate. Viitattu 10.3.2014.
2. ↑  Convention (IV) respecting the Laws and Customs of War on Land and its annex: Regulations concerning the Laws and Customs of War on Land. The Hague, 18 October 1907. International Committee of the Red Cross. Viitattu 10.5.2014.
3. ↑  Haagin toisessa rauhankonferenssissa tehtyjä ja siellä 18 päivänä lokakuuta 1907 allekirjoitettuja kansainvälisiä sopimuksia. (Arkistoitu – Internet Archive) Valtiosopimukset 11/1924. Finlex.fi. Viitattu 10.5.2014.
4. ↑  The White Flag As A Battle Flag anadian Military History Gateway.  Arkistoitu 30.3.2013. Viitattu 10.3.2014.
5. ↑  Michel Sedaghat: Arabs - All You Need to Know (s. 23) *books.google.fi*.  2010. Viitattu 10.3.2014.
6. ↑  Afghanistan 1996-2001 Flags of the World. Viitattu 10.3.2014.
7. 1 2 3  Track Flags Chicago Region SCCA, Inc.. Viitattu 10.3.2014.
8. ↑  Racing Flag Colors and Their Meaning During the Race  2013. HubPages. Viitattu 10.3.2014.
9. ↑  Rules and Technical Regulations in AMA Pro Road Racing Championship (s. 22) *amaproracing.cdn.racersites.com*.  Arkistoitu 17.5.2013. Viitattu 10.3.2014.
10. ↑  Flags Formula One World Championship Limited. Viitattu 10.3.2014.
11. ↑  YLEISURHEILUN KANSAINVÄLISET SÄÄNNÖT (s. 19)  2014. Suomen Urheiluliitto.  Arkistoitu 10.3.2014. Viitattu 10.3.2014.

Aiheesta muualla
----------------

* Kuvia tai muita tiedostoja aiheesta **Valkoinen lippu** Wikimedia Commonsissa